b'\n_START_ARTICLE_\nGospodarjenje z gozdom\n_START_PARAGRAPH_\nGospodarjenje z gozdom je osnovna dejavnost v gozdarstvu. Z njo se ureja na\xc4\x8din, kako lastnik (gospodar) gozda posega v gozd zaradi pridobivanja materialnih dobrin  - gozdnih proizvodov._NEWLINE_Z ekolo\xc5\xa1kega vidika predstavlja vsak poseg v gozd (ekosistem) ekolo\xc5\xa1ko motnjo, ki na svoj na\xc4\x8din vpliva ali prizadene ekolo\xc5\xa1ko ravnovesje v gozdu. Da delovanja gozda ne bi preve\xc4\x8d prizadeli, morajo biti \xc4\x8dlovekovi posegi v gozd premi\xc5\xa1ljeni (strokovni) in omejeni. Za to skrbi gozdarska slu\xc5\xbeba, oziroma slu\xc5\xbeba za urejanje gozdov._NEWLINE_V o\xc5\xbejem strokovnem smislu pomeni gospodarjenje z gozdom razumno poseganje v gozd zaradi pridobivanja lesa. Poseganje naj bi bilo tak\xc5\xa1no, da bi v \xc4\x8dim manj\xc5\xa1i meri zmotilo ekolo\xc5\xa1ko ravnovesje in da bi gozdu omogo\xc4\x8dilo njegovo \xc4\x8dimprej\xc5\xa1njo regeneracijo. Taka pri\xc4\x8dakovanja omogo\xc4\x8da le dobro ohranjen, (so)naraven gozd._NEWLINE_Zato je v Sloveniji pri gospodarjenju z gozdom uveljavljeno na\xc4\x8delo sonaravnosti. To na\xc4\x8delo predpostavlja, da se lastni\xc5\xa1ke zahteve po pridobivanju lesa zavestno podrejajo naravnim potrebam gozda. S tem se gozdu omogo\xc4\x8da optimalno delovanje in trajen obstoj. Poleg zanesljive samoohranitve uravnove\xc5\xa1en gozd v optimalni kondiciji lastniku omogo\xc4\x8da redne, maksimalne lesne donose, \xc5\xa1ir\xc5\xa1i dru\xc5\xbebi pa blagodejno delovanje vseh ostalih funkcij gozda. _NEWLINE_V gospodarskih gozdovih je \xc5\xbeal mogo\xc4\x8de obvarovati naravne potrebe gozda le z omejevanjem posegov v gozd. To velja zlasti za se\xc4\x8dnjo. Se\xc4\x8dnja drevja predstavlja najintenzivnej\xc5\xa1i trajni poseg v gozd. Omejitev se\xc4\x8dnje se nana\xc5\xa1a na jakost in pogostnost se\xc4\x8denj. Dolo\xc4\x8dajo jih gozdnogospodarski na\xc4\x8drti, ki med drugim dolo\xc4\x8dajo najvi\xc5\xa1jo dovoljeno koli\xc4\x8dino lesa za posek - etat._NEWLINE_Dobro je vedeti, da razumno gospodarjenje z gozdom na\xc4\x8deloma ne predstavlja dodatnega dela in dodatnih stro\xc5\xa1kov. Je le dragocena pomo\xc4\x8d gozdu in mo\xc5\xbenost, da potrebno delo (sanacija ekosistema) gozd opravi namesto gospodarja. To stori veliko bolje, ceneje in popolneje._NEWLINE_Neokrnjen gozd je dragocen naravni potencial. Ob razumnem ravnanju z njim predstavlja razko\xc5\xa1no darilo - lastniku in celotni dru\xc5\xbebi. Za njegovo ohranitev se je vredno prizadevati. Gozdarstvo v Sloveniji se pona\xc5\xa1a z \xc5\xbee skoraj 250-letno tradicijo. Dobro bi bilo, da bi jo nadaljevali uspe\xc5\xa1no._NEWLINE_Skoraj tri \xc4\x8detrtine gozdov v Sloveniji je v zasebni lasti.'